**Prostitūcijas ierobežošanas likums**

**1.pants. Likuma mērķis**

Likuma mērķis ir ierobežot un samazināt prostitūciju, mazināt cilvēku tirdzniecības riskus, aizsargāt indivīda un sabiedrības veselību, labklājību, novērst bērnu un jauniešu iesaistīšanos prostitūcijā, mazināt vardarbības riskus, kas vērsti pret personām, kuras nodarbojas ar prostitūciju, veicināt atteikšanos no nodarbošanās ar prostitūciju un prostitūcijas izmantošanu.

**2.pants. Prostitūcijas jēdziens**

1. Prostitūcija ir seksuālu darbību par maksu vai cita veida atlīdzību piedāvāšana vai veikšana personas, kura izmanto prostitūciju, klātbūtnē fiziskā saskarē vai bez fiziskas saskares ar šo personu, nolūkā apmierināt personas, kura izmanto prostitūciju, dzimumtieksmi.
2. Par prostitūciju nav uzskatāms intīma rakstura priekšnesums, tai skaitā pornogrāfisks priekšnesums, kas tiek sniegts normatīvajos aktos pornogrāfijas ierobežošanas jomā noteiktajā kārtībā.

**3.pants. Prostitūcijas aizliegumi un ierobežojumi**

(1) Personas, kura jaunāka par 25 gadiem, prostitūcijas izmantošana ir aizliegta.

(2) Aizliegta cilvēku tirdzniecības upura prostitūcijas izmantošana.

(3) Aizliegta jebkāda trešās personas darbība, kura nodrošina prostitūciju, izņemot šā panta septītajā daļā minētajos gadījumos.

(4) Ar prostitūciju aizliegts nodarboties personai, kura jaunāka par 25 gadiem.

(5) Nodarboties ar prostitūciju, kā arī izmantot prostitūciju atļauts dzīvoklī vai viendzīvokļa mājā, kas ir tās personas, kura nodarbojas ar prostitūciju, īpašumā vai par kuru tā ir noslēgusi īres līgumu.

(6) Nodarboties ar prostitūciju un izmantot prostitūciju šā panta piektajā daļā minētajā dzīvoklī vai viendzīvokļa mājā ir aizliegts:

1) ja tajā atrodas bērns;

2) ja pret to iebilst citas personas, kuras dzīvo šajā dzīvoklī vai viendzīvokļa mājā.

(7) Prostitūciju aizliegts piedāvāt un reklamēt internetā, presē un citos plašsaziņas līdzekļos, izņemot pornogrāfiska rakstura materiālos, kuri tiek izplatīti normatīvajos aktos pornogrāfijas ierobežošanas jomā noteiktajā kārtībā.

(8) Personām aizliegts apvienoties grupā, lai nodarbotos ar prostitūciju, kā arī lai pieņemtu pasūtījumus prostitūcijas izmantošanai.

**4.pants. Personu, kuras nodarbojas ar prostitūciju un izmanto prostitūciju, pienākumi**

(1) Personas, kura nodarbojas ar prostitūciju un izmanto prostitūciju, pienākums ir apzināties apdraudējumu, kādu prostitūcija rada veselībai, pārzināt profilakses paņēmienus infekciju slimību ierobežošanai, būt atbildīgai par savu veselības stāvokli un zināšanām, regulāri apmeklējot ārstniecības personas.

(2) Personas, kura nodarbojas ar prostitūciju, vai personas, kura izmanto prostitūciju, pienākums ir, nodarbojoties ar prostitūciju vai izmantojot prostitūciju, lietot prezervatīvus.

(3) HIV inficētām personām, izņemot HIV inficētām personām ar nenosakāmu vīrusu slodzi, aizliegts nodarboties ar prostitūciju un izmantot prostitūciju.

(4) Personai, kurai diagnosticēta tuberkuloze aktīvajā fāzē, anoģenitāla herpesvīrusu infekcija, gonokoku infekcija (gonoreja), hlamīdiju ierosinātas seksuāli transmisīvas slimības, sifiliss, B vai C vīrushepatīts, ārstēšanās un medicīniskās novērošanas laikā aizliegts nodarboties ar prostitūciju un izmantot prostitūciju.

**5.pants. Komersantu un citu personu pienākumi prostitūcijas ierobežošanā**

(1) Komersantiem ir pienākums nodrošināt, lai to komercdarbības veikšanas vietās vai objektos personas nenodarbotos ar prostitūciju un neizmantotu prostitūciju.

(2) Komersanta komercdarbības veikšanas vietas vai objekta īpašniekam ir pienākums nepieļaut, ka viņa īpašumā personas nodarbojas ar prostitūciju un izmanto prostitūciju. Valsts vai pašvaldības policija, konstatējot, ka komercdarbības veikšanas vietā vai objektā personas nodarbojas ar prostitūciju un izmanto prostitūciju, rakstveidā par to informē komercdarbības veikšanas vietas vai objekta īpašnieku.

**6. pants. Likumā noteikto aizliegumu, ierobežojumu un pienākumu kontrole**

Šā likuma 3.pantā noteikto aizliegumu un ierobežojumu ievērošanas kontroli, kā arī 5.pantā minēto pienākumu izpildes kontroli, atbilstoši kompetencei veic Valsts policija un pašvaldības policija.

**7.pants. Atbildība par prostitūcijas aizliegumu un ierobežojumu neievērošanu**

(1) Par šajā likumā un citos normatīvajos aktos noteikto prostitūcijas aizliegumu un ierobežojumu neievērošanu personu sauc pie kriminālatbildības vai administratīvās atbildības likumā noteiktajā kārtībā.

(2) Personu, kura nodarbojas ar prostitūciju, var atbrīvot no administratīvās atbildības par pārkāpumiem prostitūcijas ierobežošanas jomā, ja tā piekrīt saņemt sociālās rehabilitācijas pakalpojumus, izņemot gadījumu, ja persona atsakās no sociālās rehabilitācijas pakalpojumu saņemšanas, vai turpina nodarboties ar prostitūciju sociālo rehabilitācijas pakalpojumu saņemšanas laikā.

(3) No administratīvās atbildības par pārkāpumiem prostitūcijas ierobežošanas jomā var atbrīvot personu, kura palīdzējusi:

1) atklāt personas, kuras ir piespiedušas nodarboties ar prostitūciju, iesaistījušas prostitūcijā vai izmantojušas prostitūciju iedzīvošanās nolūkā;

2) atklāt personas, kuras izmantojot prostitūciju, ir pārkāpušas šajā likumā noteiktos aizliegumus.

**8.pants. Sociālās rehabilitācijas pakalpojumi personām, kuras nodarbojas ar prostitūciju**

(1) Lai personām, kuras nodarbojas vai ir nodarbojušās ar prostitūciju, sniegtu palīdzību un motivētu personu sociālās funkcionēšanas spēju atjaunošanu vai uzlabošanu, nodrošinot personu atteikšanos no prostitūcijas, tām tiek nodrošināta sociālā rehabilitācija.

(2) Sociālās rehabilitācijas veidu, apjomu, saturu, pakalpojumu saņemšanas nosacījumus, piešķiršanas kārtību un prasības sociālās rehabilitācijas pakalpojumu sniedzējam nosaka Ministru kabinets.

**9.pants Uzvedības korekcijas programmas personām, kuras izmanto prostitūciju**

(1) Valsts nodrošina uzvedības korekcijas programmu pieejamību personām, kuras izmanto prostitūciju, par dzimumu līdztiesību, veselību un morāli, kā arī cilvēku ekspluatācijas formām, un prostitūcijas būtību un sekām.

(2) Uzvedības korekcijas programmas saturu, apjomu, saņemšanas un izpildes kārtību nosaka Ministru kabinets.

**10.pants. Valsts pienākumi prostitūcijas ierobežošanas jomā**

(1) Izglītības un zinātnes ministrija jautājumus, kas saistīti ar dzimumu līdztiesību, veselību un morāli, kā arī cilvēku ekspluatācijas formām, un prostitūcijas būtību un sekām, iekļaut sociālo zinību mācību programmās bērnu un jauniešu izglītošanai.

(2) Labklājības ministrija sadarbībā ar Iekšlietu ministriju, Izglītības un zinātnes ministriju, Veselības ministriju, šā likuma 8.pantā minēto sociālo rehabilitācijas pakalpojumu sniedzējiem un nevalstiskajām organizācijām pastāvīgi informē sabiedrību par prostitūciju un tās sekām.

**11.pants. Administratīvā atbildība par pārkāpumiem prostitūcijas ierobežošanas jomā**

(1) Par nodarbošanos ar prostitūciju līdz 25 gadu vecumam

- izsaka brīdinājumu vai piemēro naudas sodu no trīsdesmit līdz divi simti naudas soda vienībām.

(2) Par nodarbošanos ar prostitūciju vai prostitūcijas izmantošanu, ja šīs darbības tiek veiktas dzīvoklī vai viendzīvokļa mājā un pret to iebilst citas personas, kuras dzīvo dzīvoklī vai viendzīvokļa mājā

- piemēro brīdinājumu vai naudas sodu līdz viens simts naudas soda vienībām.

(3) Par prostitūcijas piedāvāšanas un reklamēšanas ierobežojumu neievērošanu

- fiziskām personām un juridisko personu amatpersonām piemēro brīdinājumu vai naudas sodu līdz viens simts četrdesmit naudas soda vienībām.

(4) Par nodarbošanos ar prostitūciju vai prostitūcijas izmantošanu, ja šīs darbības tiek veiktas ārpus atļautajām vietām

- piemēro brīdinājumu vai naudas sodu no trīsdesmit līdz divi simti naudas soda vienībām.

(5) Par personas no 18 gadu līdz 25 gadu vecumam prostitūcijas izmantošanu

- piemēro naudas sodu no četrdesmit līdz divi simti naudas soda vienībām.

(6) Par nodarbošanos ar prostitūciju vai prostitūcijas izmantošanu, ja šīs darbības tiek veiktas ārpus atļautajām vietām, kuras atrodas tuvāk par 100 metriem no izglītības iestādes vai kulta celtnes (baznīcas, lūgšanu nama, sinagogas un kapelas)

- piemēro naudas sodu no trīsdesmit līdz divi simti piecdesmit naudas soda vienībām.

(7) Par nodarbošanos ar prostitūciju vai prostitūcijas izmantošanu, ja šīs darbības tiek veiktas dzīvoklī vai viendzīvokļa mājā, kurā atrodas bērns,

- piemēro naudas sodu no četrdesmit līdz divi simti piecdesmit naudas soda vienībām.

(8) Par apvienošanos grupā (divas un vairāk personas), lai nodarbotos ar prostitūciju, vai pieņemtu pasūtījumus prostitūcijas izmantošanai

- uzliek naudas sodu no piecdesmit līdz divi simti naudas soda vienībām.

(9) Par jebkādu citu darbību, kura veicina vai nodrošina prostitūciju

- uzliek naudas sodu no piecdesmit līdz divi simti naudas soda vienībām;

(10) Par pieļaušanu, ka komercdarbības veikšanas vietās vai objektos, personas nodarbojas ar prostitūciju un izmanto prostitūciju, ja tas izdarīts gada laikā pēc tam, kad persona tikusi rakstveidā informēta par viņa īpašumā konstatēto prostitūcijas ierobežošanas noteikumu pārkāpumu

- fiziskām personām un juridisko personu amatpersonām uzliek naudas sodu no vien simts līdz trīs simti piecdesmit naudas soda vienībām.

(11) Par pienākuma, kas paredz nodrošināt, lai komersantu darbības veikšanas vietās vai objektos personas nenodarbotos ar prostitūciju un neizmantotu prostitūciju, nepildīšanu

- juridisko personu amatpersonām uzliek naudas sodu no viens simts līdz četri simti naudas soda vienībām.

**12.pants Kompetence sodu piemērošanā**

Administratīvā pārkāpuma procesu par šā likuma 12.pantā minētajiem pārkāpumiem veic Valsts policija vai pašvaldības policija.

**Pārejas noteikumi**

1. Likums stājas spēkā 2019.gada 1.janvārī.
2. Šā likuma 10.pants stājas spēkā 2020.gada 1.janvārī.
3. Šā likuma 11. un 12.pants stājas spēkā vienlaikus ar Administratīvo pārkāpumu procesa likumu.
4. Ministru kabinets:
   1. līdz 2019.gada 1.janvārim izdod šā likuma 8.panta otrajā daļā minētos noteikumus;
   2. līdz 2020.gada 1.janvārim izdod šā likuma 9.panta otrajā daļā minētos noteikumus.

Iekšlietu ministrs Rihards Kozlovskis

Vīza: valsts sekretārs Dimitrijs Trofimovs